**Appell til 28. februar**

Vi har ventet på dette lenge.

De siste to årene har samfunnet fått kjenne på hva det vil si å ikke kunne leve fritt. Ikke kunne møte venner som vi er glade i, ikke kunne reise hvor vi vil, ikke kunne gå på skolen, og ikke kunne være på arbeidsplassen.

I 2021, med den forrige regjeringen, ble inkorporering av CRPD, menneskerettighetskonvensjonen for funksjonshemmede, stemt ned i Stortinget. Enda det hadde bred støtte hos partiene. Derfor har vi stort håp, og stor tiltro til den nye regjeringen. Vi heier frem kultur- og likestillingsminister Anette Trettebergstuen når hun og regjeringen nå vil ta tak i saken på nytt. Men vi er utålmodige. For hver dag teller for oss.

I dag stiller flere av oss med ordene «Fri meg fra et liv i evig lockdown» på brystet. Men hva betyr det? Det betyr at mange funksjonshemmede i Norge i dag, ikke får leve det frie livet som de aller fleste andre tar for gitt. Og slik har det vært også før pandemien.

For noen gjør mangelen på assistanse at man ikke får velge når man står opp, hva man vil ha på brødskiva, om man får gå på nærskolen sin sammen med nabobarna i gata.

Som voksen kan man oppleve at man ikke får tatt den utdanningen man alltid har drømt om, ikke får ta del i arbeidslivet, gå på restaurant eller konsert med vennene sine. At man ikke selv kan få velge om man skal gifte seg eller få barn. At man ikke engang får velge når man skal legge seg, eller får gå på do når man må. Kort sagt opplever mange funksjonshemmede i Norge i dag at vi ikke får være med å delta, være med å forme samfunnet rundt oss.

Det er det vi mener med evig lockdown.

FNs Barnekonvensjon, kvinnekonvensjon og rasediskrimineringskonvensjon er allerede inkorporert i norsk lov. CRPD er det ikke. Så lenge konvensjonen ikke ligger i lovverket, i menneskerettsloven, vil norsk lov alltid gå foran konvensjonen, alltid gå foran våre menneskerettigheter. Norsk lov vil få forrang i saker der loven er i strid med konvensjonen.

Kjære dere som er møtt opp her i dag, kjære organisasjoner og alle dere som har stått sammen med oss og skrevet under på oppropet. Kjære politikere og kultur- og likestillingsminister Anette Trettebergstuen: Takk for støtten i vår tids viktigste likestillingskamp!

Det er nå det gjelder. Nå kan regjeringen være med å gjøre en stor forskjell. Og vi vil hjelpe dere!

Vi vet at vi funksjonshemmede, Norges største diskriminerte gruppe, daglig opplever brudd på menneskerettighetene i Norge. Og vi vet at det finnes vilje i regjeringen til å stoppe dette. Menneskerettighetene skal gjelde alle, menneskerettigheter skal koste, og menneskerettighetene for funksjonshemmede skal være like selvsagte som for alle andre. Derfor må CRPD inkorporeres i den norske menneskerettsloven.

**CRPD inn i norsk lov nå!**